Ferran Torres

**Ferran Torres García** (s. 29. helmikuuta 2000 Foios, Espanja) on espanjalainen jalkapalloilija. Hän edustaa La Ligassa pelaavaa FC Barcelonaa ja on pelipaikaltaan oikea laitalinkki. Hän on pelannut Espanjan A-maajoukkueessa syksystä 2020 alkaen ja on Euroopan-mestari vuodelta 2024.

## Seurajoukkueura

### Valencia

Torres on Valencian junioriakatemian kasvatti. Torres nostettiin seuran reservijoukkueeseen pysyvästi kaudeksi 2017–2018 ja ensimmäisen maalinsa joukkueessa hän teki 26. elokuuta 2017 ottelussa CF Peraladaa vastaan. 5. lokakuuta 2017 hän teki uuden sopimuksen seuran kanssa, johon kirjattiin 25 miljoonan euron purkupykälä.

Torres teki ensiesiintymisensä seuran edustusjoukkueessa 30. marraskuuta 2017 Copa del Reyn ottelussa Real Zaragozaa vastaan. Ensimmäisen ottelunsa maan pääsarjassa Primera Divisiónissa hän pelasi 16. joulukuuta 2017 vieraskentällä Eibaria vastaan. Samalla hänestä tuli ensimmäinen 2000-luvulla syntynyt pelaaja, joka on pelannut Primera Divisiónissa. Hän teki ensimmäisen maalinsa maan pääsarjassa 19. tammikuuta 2019 2–1-voittoon päättyneessä ottelussa vieraskentällä Celta Vigoa vastaan. Hän pelasi kuusi ottelua Valencian tiellä Copa del Reyn voittoon 2019. Våälierissä ja loppuottelussa hän ei pelannut.

Torres teki 5. marraskuuta 2019 ensimmäisen maalinsa Mestarien liigassa lohkovaiheen ottelussa ranskalaista Lillea vastaan, mikä teki hänestä seuran nuorimman maalintekijän kilpailun historiassa. 23. marraskuuta 2019 hän pelasi 50:nnen ottelunsa Primera Divisiónissa vierasottelussa Real Betisia vastaan. Samalla hänestä tuli seurahistorian nuorin 50 pääsarjaottelun rajapyykin saavuttanut pelaaja 19 vuoden ja 324 päivän iässä, ohittaen näin 40 vuoden takaisen Miguel Tendillon ennätyksen (19 vuotta ja 351 päivää). Kaikkiaan hän pelasi Valenciassa 71 Primera Divisiónin ottelua ja teki kuusi maalia. Mestarien liigan yhdeksässä ottelussa hän teki kaksi maalia. Eurooppa-liigassa hän pelasi neljä ottelua.

### Manchester City
Torres siirtyi 4. elokuuta 2020 englantilaisseura Manchester Cityyn viisivuotisella sopimuksella, joka ulottui vuoteen 2025 asti. Hänestä maksettiin 23 miljoonan euron siirtokorvaus. Ensimmäisellä kaudellaan hän teki 24 Englannin Valioliigan ottelussa seitsemän maalia Cityn voittaessa mestaruuden. Hän teki kolme maalia ottelussa Newcastlea vastaan toukokuussa 2021. Mestarien liigan kuudessa ottelussa hän viimeisteli neljä maalia. Hän ei kuitenkaan päässyt pelaamaan ensimmäisen pudotuspeliottelun jälkeen, vaikka City eteni finaaliin saakka. Liigacupissa hän pelasi kolme ensimmäistä ottelua ja teki yhden maalin Cityn tiellä mestaruuteen.

Torres pelasi kauden 2021–2022 neljä ensimmäistä valioliigaottelua ja teki kaksi maalia. Tämän jälkeen hän oli kolme ottelua penkillä ja loput syyskaudesta sivussa jalkavamman vuoksi. Mestarien liigassa hän ehti pelata yhden ottelun.

### Barcelona
Torres siirtyi vuodenvaihteessa 2021–2022 La Ligan FC Barcelonaan 55 miljoonan euron siirtosummalla. Hän pelasi kevätkauden aikana 18 Espanjan pääsarjaottelua ja teki niissä neljä maalia. Kaudella 2022–2023 hän pelasi 33 La Ligan ottelua, joissa hän teki neljä maalia, ja seuraavalla kaudella 29 La Ligan ottelua, joissa hän teki seitsemän maalia. Hän on voittanut liigamestaruuden vuonna 2023, Copa del Reyn vuonna 2025 sekä Espanjan supercupin vuosina 2023 ja 2025. Hän on pelannut Barcelonassa 24 Mestarien liigan ottelua, joissa hän on tehnyt yhdeksän maalia, ja kahdeksan Eurooppa-liigan ottelua, joissa hän on tehnyt kaksi maalia. 

Kaudella 2024–2025 Torres pelasi viisi Copa del Reyn ottelua ja oli kuudella maalillaan cupin paras maalintekijä. Hän teki 26. huhtikuuta 2025 Barcelonan voittoon päättyneessä Copa del Reyn loppuottelussa Real Madridia vastaan Barcelonan 2–2-tasoitusmaalin ja hänet palkittiin ottelun parhaana pelaajana.

Torres teki joulukuussa 2025 ensimmäisen hattutemppunsa Barcelonassa, kun joukkue voitti liigaottelussa Real Betisin lukemin 5–3.

## Maajoukkueura
Torres pelasi kaikki kuusi ottelua Espanjan voittaessa alle 17-vuotiaiden Euroopan-mestaruuden 2017. Myöhemmin samana vuonna hän pelasi kaikki seitsemän ottelua ja teki kaksi maalia Espanjan saavuttaessa saman ikäluokan MM-kisoissa hopeaa. Hän pelasi kaikki viisi ottelua Espanjan voittaessa alle 19-vuotiaiden Euroopan-mestaruuden 2019 ja teki loppuottelun molemmat maalit Espanjan voittaessa Portugalin 2–0.

Torres pelasi ensimmäisen ottelunsa Espanjan jalkapallomaajoukkueessa Kansojen liigan ottelussa Saksaa vastaan syyskuussa 2020. Ensimmäisen maaottelumaalinsa hän teki muutamaa päivää myöhemmin Ukrainaa vastaan. Saman vuoden marraskuussa hän viimeisteli hattutempun Espanjan voittaessa Saksan 6–0. Lokakuussa 2021 hän teki Kansojen liigan välieräottelussa joukkueensa molemmat maalit, kun Espanja voitti Italian 2–1. Kuudessa pelaamassaan MM-karsintaottelussa Torres on tehnyt neljä maalia.

Kesän 2021 EM-kilpailuissa Torres pelasi ensimmäisen alkulohko-ottelun avauskokoonpanossa ja tuli kahdessa seuraavassa vaihdosta kentälle. Hän teki maalin kolmannessa ottelussa Slovakiaa vastaan. Neljännesvälierässä Kroatiaa vastaan Torres pelasi avauskokoonpanossa ja teki joukkueensa kolmannen maalin. Myös puolivälierässä ja tappiollisessa välierässä hän pelasi avauskokoonpanossa.

Torres pelasi MM-kilpailuissa 2022 Espanjan kaikissa neljässä ottelussa, näistä kolmessa avauskokoonpanossa. Hän teki kaksi maalia ottelussa Costa Ricaa vastaan. EM-kilpailuissa 2024 hän voitti mestaruuden. Hän pelasi avauskokoonpanossa viimeisen alkulohko-ottelun Albaniaa vastaan ja teki ottelun ainoan maalin. Lisäksi hän tuli vaihdosta kentälle kahdessa muussa alkulohko-ottelussa sekä puolivälierässä ja välierässä.

## Saavutukset
***[[Espanjan jalkapallomaajoukkue|Espanjan maajoukkue]]:
**[[Jalkapallon Euroopan-mestaruuskilpailut|EM-kilpailut]]: kultaa [[Jalkapallon Euroopan-mestaruuskilpailut 2024|2024]]
***Valencia**:
**[[Copa del Rey]]: 2018–19
***Manchester City**:
**[[Englannin Valioliiga]]: [[Englannin Valioliigan kausi 2020–2021|2020–2021]]
**[[Englannin liigacup]]: 2020–2021
***Barcelona**:
**[[Primera División]]: 2022–2023
**[[Copa del Rey]]: 2024–2025
**[[Supercopa de España]] (**2'''): 2022–2023, 2024–2025

## Lähteet

## Aiheesta muualla

* Ferran Torresin tilastot BDFutbol-sivustolla 
* Ferran Torresin tilastot Soccerway-sivustolla